钦定古今图书集成/方舆汇编/边裔典/第095卷 > 《平安南颂》梁·潜
## 钦定古今图书集成/方舆汇编/边裔典/第095卷 > 《平安南颂》梁·潜

念彼交趾，作贡南土。亦既有年，以奠其所。惟厥奸臣，
敢背厥常。狂言盈庭，以幸乐康。天鉴在兹，惟常服训。
奉若天命，以征弗顺。皇皇圣谟，百万其师。赳赳虎臣，
如熊如罴。帝临送之，于江之浒。鸣笳沸天，挥戈如雨。
皇帝曰：“吁，来尔将臣。汝弗究武，往吊乃民。”皇帝曰：“吁，
来尔统师。”参将、副将，左右其宜。神机横海，骠骑游击，
爰及鹰扬，各率乃职。浩浩江流，桓桓我旅，有截其所，
有赫其武。在江之西，桂岭之墟。万垒云屯，万马电趋。

偏将别趋，乃斧其喉，乃斫其寨。飙飞火烈，泥沙㟝嵝。
何有𫶇嵲，富良之江，有徒林立。一炬宵投，群舸如鸭。
大江失据，连栅齐拔。乃荡其郛，乃夷其城。两都既平，
四郊遂宁。按丘止戈，宣我皇德。乃诏庶鳏，载欣载悦。
有羊在牵，有酒盈尊。延颈促武，拜手辕门。交人既来，
乃告乃谓。曰予天氓，皇勿遐弃。皇之宏化，如天浩浩。
曾谓交民，而不覆帱。飞章帝阙，帝闵且吁。曰奠交民，
曷图厥初。爰昔汉唐，制纳内地。宋化失宣，投之丑类。
今五百年，天运载旋。朕惟几逢，敢弗顺天？乃断自衷，
乃择俊乂，立之百司，统以庶吏。乃发洪音，乃厉庶士。
“交民困疲，汝惠鲜之。毋俾交民，忧心孔怀。於乎噫嘻！
圣泽洋洋！自今其始，交民永康。”